b'\n_START_ARTICLE_\nSelskapslek\n_START_PARAGRAPH_\nSelskapsleker er organiserte aktiviteter og lek under selskapelig samv\xc3\xa6r.\n_START_SECTION_\nHistorikk\n_START_PARAGRAPH_\nMens selskapsleker n\xc3\xa5 mest assosieres med barns f\xc3\xb8dselsdagsselskaper, var det tidligere ogs\xc3\xa5 mere utbredt med selskapsleker for voksne. Mange selskapsleker for barn har nok opprinnelig h\xc3\xb8rt hjemme i en voksen sammenheng. Slike leker kan ha hatt seksuelle undertoner som man idag ikke legger vekt p\xc3\xa5, men som var viktige i en tid da seksualitet ikke kunne uttrykkes direkte. Eksempler kan v\xc3\xa6re gjemsel, sl\xc3\xa5 p\xc3\xa5 ring og lignende._NEWLINE_Selskapsleker kunne v\xc3\xa6re et mer inkluderende alternativ til aktiviteter som krevde innl\xc3\xa6rte ferdigheter eller spesielle evner og interesser, som kortspill, dans, musisering og s\xc3\xa5 videre. Selskapsleker kunne v\xc3\xa6re av ulik type, med st\xc3\xb8rre eller mindre grad av fysisk innsats. En popul\xc3\xa6r type var ulike former for mime- eller gjetteleker, der deltagerne skal finne frem til et ord eller begrep p\xc3\xa5 grunnlag av tegning, mime eller ja/nei-svar fra en av de tilstedev\xc3\xa6rende._NEWLINE_Tidlig p\xc3\xa5 1900-tallet var det popul\xc3\xa6rt med selskapsleker knyttet til spiritisme, som borddans og lignende._NEWLINE_Enkelte popul\xc3\xa6re selskapsleker har overlevd ved at de er blitt utviklet til spill, der mer eller mindre n\xc3\xb8dvendig utstyr kan kj\xc3\xb8pes samlet. Selskapleken 20 sp\xc3\xb8rsm\xc3\xa5l har gjennom mange \xc3\xa5r v\xc3\xa6rt grunnlag for popul\xc3\xa6re radioprogram, b\xc3\xa5de i NRK og utenlandsk radio._NEWLINE_Stolleken er en selskapslek for voksne og barn som samles til fest. Den begynner med at et antall mennesker spaserer i ring rundt et mindre antall stoler mens det spilles musikk. N\xc3\xa5r musikken stopper, m\xc3\xa5 alle finne en sitteplass. Den som ikke f\xc3\xa5r sitte, er ute av leken. For hver runde, fjernes \xc3\xa9n stol, slik at det til sist bare er \xc3\xa9n vinner igjen.'